Oulun yliopistossa tehdyn tutkimuksen mukaan lapsi sairastuu todennäköisemmin kissa- tai koira-allergiaan, jos hän altistuu ensimmäisen elinvuotensa aikana kyseiselle eläimelle. Aikaisemmat käsitykset kotieläimen yhteydestä allergian puhkeamiseen ovat olleet ristiriitaisia. Nyt näytöt ovat aiempaa vahvempia.

Oulun yliopistossa tehty tuore tutkimus saattaa mullistaa aikaisemmat käsitykset allergiaan sairastumisesta. Tutkimuksen mukaan varhainen altistus lisää riskiä sairastua kissa- ja koira-allergiaan muutaman vuoden kuluessa.

Tulokset perustuvat Etelä-Karjalassa tehtyyn allergiatutkimukseen. Siinä kysyttiin vuosina 2001–2005 syntyneiden lasten vanhemmilta kodin lemmikkieläimistä ja kissa- ja koira-allergioista.

Aiempaa selkeämpi syy-yhteys löytyi

Tähän asti tieto varhaisen eläinaltistuksen ja eläinallergioiden yhteydestä on ollut ristiriitaista. Tutkijat pitävät nyt saatuja havaintoja aiempaa tarkempina. Niissä on aiempaa vahvempi näyttö siitä, että ensimmäisen ikävuoden eläinaltistus altistaa allergialle myöhemmin.

Tämän tutkimuksen perusteella ei kuitenkaan voi suositella yksittäiselle perheelle eläimen hävittämistä tai ottamista. Kaisa Pyrhönen

Näyttää siltä, että jos lapsen kotona on ensimmäisen elinvuoden aikana kissa tai koira, lapsella on tavallista suurempi riski allergisoitua neljän ensimmäisen elinvuoden aikana kyseiselle eläinlajille. Lapsilla, joiden kodeissa näitä lemmikkejä ei ole ollut, allergiaa on vähemmän.

Kissalle altistuneilla lapsilla esiintyy 4–5-kertainen määrä kissa-allergiaa verrattuna altistumattomiin lapsiin. Koiralle altistuneilla koira-allergian esiintyvyys on 2–3-kertainen altistumattomiin verrattuna.

Eläimen hävittämistä ei kuitenkaan voi suositella

– Vaikeus tässä on se, että syy-seuraussuhdetta parhaiten kuvaavaa sokkotutkimusta aiheesta ei ole mahdollista toteuttaa. Tämän tutkimuksen perusteella ei kuitenkaan voi suositella yksittäiselle perheelle eläimen hävittämistä tai ottamista, sanoo tutkijatohtori Kaisa Pyrhönen Oulun yliopistosta.

Hänen mukaansa tarvittaisiin vielä lisätietoa pidempään jatkuneista laajoista väestön seurantatutkimuksista. Lisäksi olisi saatava tietoa eläinaltistuksen yhteydestä muihin allergisiin sairauksiin ja yleisemmin terveyteen, kasvuun ja kehitykseen.

Oulun yliopiston tutkimus on julkaistu Pediatric Allergy and Immunology -lehdessä huhtikuussa.